作者:利登
標題:過秦樓
內容:眉黛山分，靨朱星合，鬱郁夜堂初見。芙蓉寄隱，豆蔻傳香，便許翠鬟偷剪。迎夜易羞，欲晨先怯，風流楚楚未慣。正流蘇帳掩，綠玉屏深，紅香自暖。誰通道、媚月難留，驚雲易散，從此三橋路遠。巢燕春歸，剪花詞在，難寄紅題一片。料想伊家，如今羞傍琴窗，慵題花院。但碧桃影下，應對流紅自嘆。